ORDONANŢĂ DE URGENŢĂ Nr. 64/2007 din 27 iunie 2007 privind datoria publică

 ***Act de bază***

*Ordonanţa de urgenţă a Guvernului nr. 64/2007, publicată în Monitorul Oficial al României, Partea I, nr. 439 din 28 iunie 2007*

***NOTE:***

***1.*** *Ordonanţa de urgenţă a Guvernului nr. 64/2007 a fost aprobată cu modificări prin Legea nr. 109/2008*

***2.*** *Prin Hotărârea Guvernului nr. 1470/2007 au fost aprobate Normele metodologice de aplicare a Ordonanţei de urgenţă a Guvernului nr. 64/2007 privind datoria publică.*

 *Conform art. III din Ordonanţa de urgenţă a Guvernului nr. 101/2024, în termen de 30 de zile de la data de 23 august 2024 [data intrării în vigoare a Ordonanţei de urgenţă a Guvernului nr. 101/2024], Ministerul Finanţelor va supune spre aprobare Guvernului proiectul de hotărâre privind modificarea şi completarea Hotărârii Guvernului nr. 1.470/2007.*

***3.*** *Reproducem mai jos prevederile art. 35 din Ordonanţa de urgenţă a Guvernului nr. 34/2009*

 *"ART. 35*

 *(1) Limita valorică a garanţiilor de stat pentru anul 2009, în conformitate cu Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, se stabileşte în sumă de 6 miliarde lei.*

 *(2) Pentru garanţiile de stat emise în valută conversia se efectuează la cursul de schimb valabil la data semnării contractului de împrumut.*

 *(3) Acordarea garanţiilor de stat emise în conformitate cu alin. (1) se va realiza pentru finanţarea proiectelor prioritare pentru economia românească, derulate de către entităţi publice şi private nonfinanciare, în condiţiile respectării legislaţiei privind ajutorul de stat."*

 Având în vedere:

 - comisioanele de neutilizare plătite în prezent ca urmare a netragerii la timp a sumelor aferente împrumuturilor contractate de Ministerul Economiei şi Finanţelor şi subîmprumutate ordonatorilor principali de credite;

 - necesitatea asigurării finanţării deficitului bugetului de stat în condiţii cât mai eficiente şi în condiţiile limitării riscurilor aferente datoriei publice guvernamentale prin preluarea cât mai rapidă a operaţiunilor de natura datoriei publice guvernamentale de către Ministerul Economiei şi Finanţelor, atât pentru portofoliul existent, cât şi pentru noile împrumuturi;

 - complexitatea şi dimensiunea operaţiunilor şi demersurilor necesar a fi realizate în vederea preluării începând cu anul 2008 a operaţiunilor specifice datoriei publice guvernamentale contractate înainte de data intrării în vigoare a prezentei ordonanţe de urgenţă fie de către ordonatorii de credite cu garanţia statului sau contractate de către Ministerul Economiei şi Finanţelor şi subîmprumutate acestora, respectiv semnarea protocoalelor de predare-primire cu ordonatorii principali de credite, modificarea acordurilor de împrumut contractate direct sau garantate de stat, precum şi a actelor normative de aprobare ori de ratificare a acestora, precum şi sincronizarea acestora cu etapele şi calendarul procesului de elaborare a proiectului bugetului de stat pentru anul 2008, pentru care termenul limită de depunere la Guvern este 30 septembrie 2007,

 în temeiul art. 115 alin. (4) din Constituţia României, republicată,

 **Guvernul României** adoptă prezenta ordonanţă de urgenţă.

 CAPITOLUL I

 **Dispoziţii generale**

 ART. 1

 **Obiectul**

 Prezenta ordonanţă de urgenţă stabileşte cadrul general şi principiile administrării datoriei publice.

 ART. 2

 **Definiţii**

 În înţelesul prezentei ordonanţe de urgenţă, termenii şi expresiile de mai jos au următoarele semnificaţii:

 a) autorizare bugetară permanentă - autorizarea Guvernului de a asigura permanent surse în bugetul de stat aferente plăţii ratelor de capital, dobânzilor, comisioanelor şi altor costuri aferente datoriei publice guvernamentale, conform prevederilor legale în vigoare;

 b) Comitetul Interministerial de Finanţări, Garanţii şi Asigurări - organismul care avizează condiţiile financiare privind emiterea de garanţii de stat, precum şi acordarea de subîmprumuturi sub forma unor obligaţii de natura datoriei publice guvernamentale, ale cărui componenţă şi competenţe se aprobă prin hotărâre a Guvernului;

 c) datorie publică - totalitatea obligaţiilor de natura datoriei publice guvernamentale şi locale;

 d) datorie publică guvernamentală - totalitatea obligaţiilor statului la un moment dat, provenind din finanţările rambursabile angajate pe baze contractuale sau garantate de Guvern prin Ministerul Economiei şi Finanţelor, conform dispoziţiilor prezentei ordonanţe de urgenţă;

 *d^1) titluri de stat tip benchmark - instrumentele financiare pe termen mediu sau lung, cu următoarele caracteristici:*

 *- rata cuponului, ca rată anuală a dobânzii aferente titlurilor de stat tip benchmark, este stabilită înainte de lansarea acestora, fiind menţionată în prospectul de emisiune;*

 *- data emisiunii este data decontării seriei titlurilor de stat tip benchmark;*

 *- permit redeschideri, cu aceleaşi caracteristici cu emisiunea iniţială, respectiv ISIN, rata cuponului, data plăţii cuponului şi data scadenţei; data redeschiderii este data la care se măreşte valoarea nominală a seriei de titluri de stat tip benchmark aflate în circulaţie;*

 *- cuponul se plăteşte anual, data cuponului fiind o dată standard stabilită prin prospectul de emisiune;*

 *- plata dobânzii la scadenţa aferentă acestor titluri se asigură de la bugetul de stat prin bugetul Ministerului Finanţelor Publice - Acţiuni generale, cap. 55.01 "Tranzacţii privind datoria publică şi împrumuturi", titlul 30 "Dobânzi", art. 01 "Dobânzi aferente datoriei publice interne", alin. 01 "Dobânzi aferente datoriei publice interne directe";*

 *- data scadenţei coincide cu data ultimului cupon;*

 *- dobânda acumulată reprezintă dobânda calculată pentru intervalul cuprins între data cuponului, anterioară datei emisiunii/redeschiderii, şi data emisiunii/redeschiderii, în funcţie de rata cuponului, după metoda actual/actual;*

 *- dobânda acumulată va fi anunţată prin prospectul de emisiune al seriei de titluri de stat tip benchmark şi va fi plătită de participanţii pe piaţa primară a titlurilor de stat în ziua decontării/redeschiderii emisiunii;*

 *- dobânda acumulată încasată ca urmare a emisiunilor de titluri de stat de tip benchmark reprezintă venit al bugetului de stat şi va fi virată la capitolul bugetar 31.01 "Venituri din dobânzi", subcapitolul 31.01.03 "Alte venituri din dobânzi";*

 *- preţul net reprezintă produsul dintre cotaţia de preţ exprimată cu 4 zecimale şi valoarea nominală individuală a unui titlu de stat;*

 *- preţul brut reprezintă suma dintre preţul net şi dobânda acumulată;*

 e) datorie publică locală - totalitatea obligaţiilor unităţilor administrativ-teritoriale, la un moment dat, provenind din finanţările rambursabile angajate pe baze contractuale sau garantate de către autorităţile administraţiei publice locale, conform dispoziţiilor prezentei ordonanţe de urgenţă şi ale Legii nr. 273/2006 privind finanţele publice locale, cu completările ulterioare;

 f) fond de risc - fondul constituit la Ministerul Economiei şi Finanţelor şi la nivelul unităţii administrativ-teritoriale de către autorităţile administraţiei publice locale, din comisioanele încasate de la subîmprumutaţi/garantaţi de Guvern, respectiv de la garantaţii de către autorităţile administraţiei publice locale, precum şi din alte surse prevăzute de lege;

 g) garantat - persoana juridică pentru care se prevede ca rambursarea finanţării garantate de stat să se facă din veniturile proprii, fără a afecta bugetul de stat, sau, în cazul garanţiilor acordate unităţilor administrativ-teritoriale, se prevede ca rambursarea să se facă din bugetele locale, precum şi din veniturile operatorilor economici şi ale serviciilor publice din subordinea unităţilor administrativ-teritoriale care beneficiază de garanţiile acordate de către acestea, pentru care se prevede ca rambursarea să se facă din surse proprii;

 h) garanţie - angajamentul asumat în numele şi în contul statului de către Guvern, prin Ministerul Economiei şi Finanţelor, sau de către unităţile administrativ-teritoriale, prin autorităţile administraţiei publice locale, în calitate de garant, de a plăti la scadenţă obligaţiile neonorate ale garantatului, în condiţiile prezentei ordonanţe de urgenţă;

 i) serviciul datoriei publice - totalitatea sumelor reprezentând rate de capital, dobânzi, comisioane şi alte costuri aferente datoriei publice provenind din finanţările rambursabile angajate pe baze contractuale sau garantate de către Guvern, prin Ministerul Economiei şi Finanţelor, ori de către unităţile administrativ-teritoriale, prin autorităţile administraţiei publice locale, pentru o perioadă determinată;

 j) subîmprumut - finanţare rambursabilă angajată de stat prin Ministerul Economiei şi Finanţelor şi transferată către subîmprumutat prin acordul de împrumut subsidiar;

 k) subîmprumutat - persoană juridică ce beneficiază de împrumuturi angajate de Ministerul Economiei şi Finanţelor şi a căror rambursare se asigură exclusiv din veniturile proprii ale acesteia, fără a afecta bugetul de stat, sau, în cazul unităţilor administrativ-teritoriale, se prevede ca rambursarea să se facă din bugetele locale;

 *l) clauză de compensare cu exigibilitate imediată - clauză cuprinsă într-un contract de garanţie financiară sau într-un alt contract care conţine şi clauze referitoare la garanţia financiară ori colateral sau, în absenţa unei asemenea clauze, orice dispoziţie legală în conformitate cu care, la producerea unui eveniment de executare a garanţiei, ca efect al regularizării sau compensării, luate împreună sau separat, se prevede că obligaţiile părţilor devin imediat exigibile şi sunt exprimate printr-o obligaţie de plată a unei sume reprezentând valoarea obligaţiilor părţilor, calculată la acel moment, sau obligaţiile se sting şi sunt înlocuite prin obligaţia de a plăti suma în cauză; şi/sau sunt stabilite datoriile reciproce ale părţilor în temeiul acestor obligaţii, inclusiv atunci când furnizorul garanţiei financiare - colateralului este altul decât furnizorul/debitorul principal al garanţiei, urmând ca partea care datorează suma cea mai mare să plătească celeilalte părţi suma netă egală cu diferenţa acestor datorii, în conformitate cu legislaţia în domeniu şi cu normele metodologice emise în aplicarea prezentei ordonanţe de urgenţă;*

 *m) colateral - garanţia financiară sub formă de sume de bani pe care Ministerul Finanţelor o plăteşte sau primeşte în cadrul operaţiunilor cu instrumente financiare derivate;*

 *n) garanţie stat membru - angajamentul asumat în numele şi în contul statului de către Guvern, prin Ministerul Finanţelor Publice, de a plăti obligaţiile care derivă din participarea la mecanisme de garantare sau instrumente de finanţare instituite la nivelul Uniunii Europene, respectiv la nivelul instituţiilor financiare internaţionale la care România este stat membru.*

 CAPITOLUL II

 **Datoria publică guvernamentală**

 ART. 3

 **Obiectivele şi strategia de administrare a datoriei publice guvernamentale**

 (1) În procesul de administrare a datoriei publice guvernamentale, Ministerul Economiei şi Finanţelor are ca obiectiv asigurarea necesităţilor de finanţare guvernamentală în condiţiile minimizării costurilor pe termen lung şi limitării riscurilor implicate.

 (2) Instrumentele utilizate de Ministerul Economiei şi Finanţelor în scopul atingerii obiectivelor privind administrarea datoriei publice guvernamentale se stabilesc prin norme emise în aplicarea prezentei ordonanţe de urgenţă. La definirea instrumentelor de datorie se vor avea în vedere reglementările în materie ale instituţiilor europene abilitate.

 *(2^1) Pentru emisiunile de titluri de stat destinate populaţiei se autorizează Compania Naţională Poşta Română - S.A. să intermedieze vânzarea, colectarea subscrierilor şi efectuarea plăţilor aferente acestor instrumente de datorie publică.*

 *(2^2) Mecanismul privind vânzarea titlurilor de stat şi de plată a dobânzilor şi a valorii nominale a emisiunii la scadenţă se stabileşte prin norme aprobate prin ordin comun al ministrului finanţelor publice şi al ministrului comunicaţiilor şi societăţii informaţionale.*

 *(2^3) Sumele rezultate din vânzarea titlurilor de stat se virează în contul Ministerului Finanţelor Publice în termen de cel mult două zile lucrătoare de la data încasării sumelor aferente subscrierii.*

 *(2^4) Eventualele sume virate eronat, peste nivelul sumelor datorate, se restituie la solicitarea Companiei Naţionale Poşta Română - S.A. adresată Ministerului Finanţelor Publice.*

 *(2^5) Răspunderea pentru sumele solicitate pentru restituire de către Compania Naţională Poşta Română - S.A. revine exclusiv acesteia.*

 *(2^6) Suma care poate fi subscrisă de către o persoană fizică în cadrul unei emisiuni de titluri de stat destinate populaţiei nu poate depăşi suma maximă comunicată de Ministerul Finanţelor Publice prin prospectul de emisiune.*

 *(2^7) Titlurile de stat destinate populaţiei pot fi vândute şi prin reţeaua instituţiilor de credit, definite potrivit prevederilor Ordonanţei de urgenţă a Guvernului nr. 99/2006 privind instituţiile de credit şi adecvarea capitalului, aprobată cu modificări şi completări prin Legea nr. 227/2007, cu modificările şi completările ulterioare, care au capacitate, experienţă şi interes în intermedierea tranzacţiilor cu aceste instrumente de datorie. Procedura de vânzare a acestor titluri prin reţeaua instituţiilor de credit se va stabili prin norme emise potrivit prevederilor alin. (2).*

 *(3) În cazul operaţiunilor de administrare a riscurilor aferente obligaţiilor de natura datoriei publice guvernamentale, Ministerul Finanţelor Publice este autorizat să realizeze, în numele statului, tranzacţii cu instrumente financiare derivate pentru acoperirea riscurilor asociate portofoliului de datorie publică guvernamentală. În acest scop, Ministerul Finanţelor Publice poate încheia contracte de compensare şi/sau de compensare cu clauza de exigibilitate imediată cu instituţii financiare şi/sau cu entităţi înfiinţate în acest scop de către instituţiile financiare.*

 *(3^1) Contractarea de împrumuturi pentru finanţarea deficitului şi refinanţarea datoriei publice se va face pe baza unor proceduri specifice, în funcţie de tipul instrumentului ales, acestea urmând a fi prevăzute în normele de aplicare a prezentei ordonanţe de urgenţă, aprobate prin hotărâre a Guvernului.*

 (4) Ministerul Economiei şi Finanţelor elaborează, cu consultarea Băncii Naţionale a României, strategia pe termen mediu privind administrarea datoriei publice guvernamentale, pe care o înaintează spre aprobare Guvernului şi spre informare Parlamentului României; strategia este revizuibilă anual sau ori de câte ori condiţiile de piaţă şi/sau necesităţile de finanţare o impun.

 *(5) Veniturile, respectiv cheltuielile rezultate în urma efectuării operaţiunilor de administrare a datoriei publice guvernamentale, inclusiv operaţiunile de administrare a pasivelor şi operaţiunile cu instrumente financiare derivate pentru acoperirea riscurilor asociate portofoliului de datorie publică guvernamentală în numele statului, reprezintă venituri, respectiv cheltuieli ale bugetului de stat.*

 *(5^1) Ministerul Finanţelor Publice este autorizat să depună şi să primească colateral în cazul tranzacţiilor cu instrumente financiare derivate pentru acoperirea riscurilor asociate portofoliului de datorie publică guvernamentală în numele statului.*

 *(5^2) În funcţie de obiectivele privind managementul datoriei publice, colateralul depus de Ministerul Finanţelor la instituţiile financiare cu care acesta realizează tranzacţii cu instrumente financiare derivate se asigură din veniturile din privatizare, prin derogare de la prevederile art. 1 alin. (6) din Ordonanţa de urgenţă a Guvernului nr. 113/2006 privind înfiinţarea Fondului naţional de dezvoltare, aprobată prin Legea nr. 186/2008, cu modificările ulterioare, şi/sau din finanţările rambursabile de natura datoriei publice guvernamentale contractate cu scopul prevăzut la art. 4 alin. (1) lit. g).*

 *(5^3) \*) Colateralul returnat pe perioada derulării tranzacţiilor cu instrumente financiare derivate de către instituţiile financiare cu care Ministerul Finanţelor realizează aceste tranzacţii se va putea utiliza pentru plăţile ulterioare de colateral din cadrul tranzacţiilor încheiate cu acestea. La momentul încetării fiecărei tranzacţii, colateralul rămas la dispoziţia Ministerului Finanţelor se va utiliza pentru reîntregirea veniturilor din privatizare, iar disponibilul rămas în scopurile prevăzute la art. 4 alin. (1) lit. a), b) şi g). În situaţia în care, la momentul încetării tranzacţiei cu instrumente financiare derivate, colateralul rămas la dispoziţia Ministerului Finanţelor în contul de valută nu acoperă integral suma utilizată din veniturile din privatizare, diferenţa rămasă până la concurenţa sumei utilizate constituie cheltuială definitivă, iar obligaţia de reîntregire a diferenţei se anulează.*

 *(5^4) Dobânda aferentă colateralului încasată în contul de valută al Ministerului Finanţelor, deschis la Banca Naţională a României, de la instituţiile financiare cu care Ministerul Finanţelor realizează tranzacţii cu instrumente financiare derivate se face venit la bugetul de stat.*

 *(5^5) Dobânda aferentă colateralului, datorată de Ministerul Finanţelor instituţiilor financiare cu care acesta realizează tranzacţii cu instrumente financiare derivate, se asigură de la bugetul de stat.*

 *(5^6) Ministerul Finanţelor, în calitatea acestuia de administrator unic al datoriei publice guvernamentale, poate mandata Banca Naţională a României şi/sau alţi administratori de piaţă, prin convenţie sau acord, să organizeze activităţile specifice pieţelor primare şi/sau secundare ale titlurilor de stat\*\*).*

 *(5^7) În aplicarea alin. (5^6), administratorii de piaţă mandataţi de Ministerul Finanţelor stabilesc reguli transparente şi nediscriminatorii cu privire la condiţiile de acces ale participanţilor şi la cadrul de derulare a operaţiunilor cu titluri de stat pe pieţele respective, precum şi măsuri aplicabile pentru nerespectarea regulilor prevăzute în reglementările emise în acest scop, cu avizul Ministerului Finanţelor.*

 *(6) \*\*\* Abrogat*

 *(7) \*\*\* Abrogat*

 *(8) \*\*\* Abrogat*

***\*)*** *Conform art. VI din Ordonanţa de urgenţă a Guvernului nr. 132/2022 (****#M43****), modalitatea de anulare şi stingere a obligaţiei de reîntregire a veniturilor din privatizare prevăzute la art. 3 alin. (5^3) din Ordonanţa de urgenţă a Guvernului nr. 64/2007 se stabileşte prin modificarea Normelor metodologice de aplicare a prevederilor Ordonanţei de urgenţă a Guvernului nr. 64/2007, aprobate prin Hotărârea Guvernului nr. 1.470/2007.*

 *A se vedea şi Hotărârea Guvernului nr. 454/2023 pentru modificarea şi completarea Normelor metodologice de aplicare a prevederilor Ordonanţei de urgenţă a Guvernului nr. 64/2007 privind datoria publică, aprobate prin Hotărârea Guvernului nr. 1.470/2007.*

***\*\*)*** *A se vedea şi Regulamentul Băncii Naţionale a României nr. 10/2024 privind piaţa secundară a titlurilor de stat administrată de Banca Naţională a României.*

 ART. 4\*)

 **Contractarea datoriei publice guvernamentale**

 (1) Guvernul este autorizat să angajeze în numele şi în contul statului obligaţii de natura datoriei publice guvernamentale numai prin Ministerul Economiei şi Finanţelor, în următoarele scopuri:

 a) finanţarea deficitului bugetului de stat, finanţarea temporară a deficitelor din anii precedenţi ale bugetului asigurărilor sociale de stat, până la alocarea de sume cu această destinaţie, finanţarea deficitelor temporare ale bugetului de stat şi ale bugetului asigurărilor sociale de stat din exerciţiul curent;

 b) refinanţarea şi rambursarea anticipată a datoriei publice guvernamentale;

 c) menţinerea în permanenţă a unui sold corespunzător în contul curent general al Trezoreriei Statului, stabilit de Ministerul Economiei şi Finanţelor, în conformitate cu criteriile prevăzute în normele metodologice elaborate în conformitate cu art. 12 alin. (1);

 d) finanţarea pe bază de lege a unor programe/proiecte sau a altor necesităţi prioritare pentru economia românească;

 *e) susţinerea balanţei de plăţi în conformitate cu Regulamentul Consiliului Uniunii Europene nr. 332/2002 de stabilire a unui mecanism de asistenţă financiară pe termen mediu pentru balanţele de plăţi ale statelor membre;*

 *f) participarea la mecanisme de garantare sau instrumente de finanţare instituite la nivelul Uniunii Europene, respectiv la nivelul instituţiilor financiare internaţionale la care România este stat membru;*

 *g) finanţarea necesară asigurării capitalului şi a colateralului aferent tranzacţiilor cu instrumente financiare derivate;*

 *h) finanţarea proiectelor/cheltuielilor care sunt destinate protejării mediului înconjurător şi combaterii schimbărilor climatice, precum şi a celor din domeniul social şi de dezvoltare durabilă, în baza unui cadru special aprobat prin hotărâre a Guvernului;*

 *i) \*\*) finanţarea unor contracte/acorduri de achiziţii/proiecte de interes strategic naţional, inclusiv de apărare şi securitate naţională, prin utilizarea unor mecanisme de finanţare şi/sau garantare oferite de către guverne şi/sau entităţi guvernamentale care reprezintă guvernele altor ţări.*

 *(1^1) Prin excepţie de la dispoziţiile alin. (1), ordonatorii principali de credite pot angaja obligaţii de natura datoriei publice guvernamentale pentru achiziţii în sistem leasing, pe bază de hotărâre a Guvernului, doar în condiţiile în care Ministerul Economiei şi Finanţelor, în calitate de unic administrator al datoriei publice guvernamentale, acceptă angajarea datoriei publice guvernamentale de către ordonatorii principali de credite prin alegerea acestui instrument financiar, pe baza analizei costurilor şi riscurilor, cu asigurarea respectării obiectivelor şi principiilor strategiei de administrare a datoriei publice guvernamentale.*

 (2) În cazul alin. (1) lit. d), beneficiarii garanţiilor de stat, precum şi subîmprumutaţii se stabilesc, pentru fiecare caz în parte, prin lege, numai după obţinerea avizului din partea Comitetului Interministerial de Finanţări, Garanţii şi Asigurări.

 (3) Autorităţile administraţiei publice centrale nu pot fi beneficiari ai garanţiilor de stat sau ai subîmprumuturilor acordate de către Ministerul Economiei şi Finanţelor.

 (4) Pe parcursul unui an, Ministerul Economiei şi Finanţelor contractează împrumuturi guvernamentale, pentru scopurile precizate la alin. (1), independent de evoluţia disponibilităţilor existente în contul curent general al Trezoreriei Statului şi de evoluţia veniturilor şi cheltuielilor bugetului de stat în decursul acelui an.

 *(4^1) Oportunitatea privind alegerea instrumentelor de datorie publică guvernamentală şi a caracteristicilor acestora, precum şi momentul atragerii resurselor financiare necesare finanţării deficitului bugetar şi refinanţării datoriei publice revine Ministerului Finanţelor Publice, în calitate de unic administrator al datoriei publice guvernamentale, în conformitate cu alin. (1).*

 *(5) Finanţările rambursabile contractate de la organismele financiare internaţionale destinate finanţării deficitului bugetului de stat se aprobă prin lege.*

 (6) Modalitatea de aprobare a operaţiunilor de contractare a datoriei publice guvernamentale se stabileşte prin norme emise în aplicarea prezentei ordonanţe de urgenţă.

 *(7) Modalitatea de derulare a finanţărilor prevăzute la alin. (1) lit. i), inclusiv modul de realizare a tragerilor, rambursarea capitalului, achitarea dobânzilor, comisioanelor şi a altor costuri aferente acesteia, aranjamentele specifice de derulare a fluxurilor financiare, a conturilor necesar a fi deschise şi a altor operaţiuni solicitate de către guvernele care acordă împrumuturi şi/sau garanţii sunt prevăzute în documentul juridic care guvernează împrumutul, care se încheie bilateral între cele două guverne şi în actele normative de aprobare a acestora prevăzute la alin. (8).*

 *(8) Documentul juridic care guvernează împrumutul prevăzut la alin. (7) se aprobă prin hotărâre a Guvernului, iniţiată de Ministerul Finanţelor, în calitate de unic administrator al datoriei publice guvernamentale împreună cu autorităţile administraţiei publice centrale în a căror arie de responsabilitate se încadrează contractele/acordurile de achiziţii/proiectele de interes strategic naţional, inclusiv de apărare şi securitate naţională, care fac obiectul finanţării.*

 *(9) Autorităţile administraţiei publice centrale prevăzute la alin. (8) sunt autorizate, după caz, să semneze documentul juridic care guvernează împrumutul prevăzut la alin. (7), alături de Ministerul Finanţelor, în funcţie de cerinţele finanţatorului.*

 *(10) Finanţările contractate de Guvernul României, prin Ministerul Finanţelor, în scopurile prevăzute la alin. (1) lit. i) pot fi subîmprumutate unor companii de stat, desemnate, prin memorandum aprobat de Guvern, să implementeze contractele/acordurile de achiziţii/proiectele de interes strategic naţional, inclusiv de apărare şi securitate naţională, cu respectarea legislaţiei privind ajutorul de stat, după caz. Pentru scopurile prevăzute la alin. (1) lit. i) companiile de stat pot beneficia de garanţia statului pentru împrumuturi contractate de acestea, cu respectarea legislaţiei privind ajutorul de stat, după caz.*

 *(11) În cazul finanţărilor contractate conform alin. (10), drepturile şi obligaţiile companiilor de stat desemnate pentru fiecare caz în parte se stabilesc prin actul normativ de aprobare a documentului juridic care guvernează împrumutul contractat de Guvernul României, prin Ministerul Finanţelor, în scopurile prevăzute la alin. (1) lit. i), numai după obţinerea avizului din partea Comitetului Interministerial de Finanţări, Garanţii şi Asigurări.*

 *(12) Prin excepţie de la prevederile art. 14 alin. (4), pentru implementarea finanţărilor contractate în scopul prevăzut la alin. (1) lit. i), în funcţie de specificul mecanismului de finanţare şi de beneficiarul finanţării, în bugetele ordonatorilor principali de credite ai bugetului de stat pot fi prevăzute sume alocate din credite externe, cu respectarea prevederilor legale în vigoare.*

***\*)*** *Derogări sau excepţii de la prevederile art. 4 au fost acordate prin:*

 *- art. 1 alin. (6) din Ordonanţa de urgenţă a Guvernului nr. 60/2009 privind unele măsuri în vederea implementării programului "Prima casă", cu modificările ulterioare;*

 *- art. 4 alin. (1) din Ordonanţa de urgenţă a Guvernului nr. 92/2013 privind Programul de garantare a creditelor pentru întreprinderi mici şi mijlocii;*

 *- art. 3 alin. (1) din Ordonanţa de urgenţă a Guvernului nr. 66/2014 privind aprobarea Programului de stimulare a cumpărării de autoturisme noi ;*

 *- art. 119 alin. (1) şi (6) şi art. 119^1 din Legea nr. 311/2015 privind schemele de garantare a depozitelor şi Fondul de garantare a depozitelor bancare, cu modificările ulterioare;*

 *- art. 4 alin. (1) din Ordonanţa de urgenţă a Guvernului nr. 110/2017 privind Programul de susţinere a întreprinderilor mici şi mijlocii - IMM INVEST ROMÂNIA, cu modificările ulterioare;*

 *- art. 1 alin. (5) din Ordonanţa de urgenţă a Guvernului nr. 50/2018 privind implementarea Programului guvernamental "INVESTEŞTE ÎN TINE";*

 *- art. 25 alin. (2) din Ordonanţa de urgenţă a Guvernului nr. 114/2018 privind instituirea unor măsuri în domeniul investiţiilor publice şi a unor măsuri fiscal-bugetare, modificarea şi completarea unor acte normative şi prorogarea unor termene;*

 *- art. 4 din Ordonanţa de urgenţă a Guvernului nr. 118/2020 privind aprobarea Programului de susţinere a întreprinderilor mici şi mijlocii "IMM LEASING DE ECHIPAMENTE ŞI UTILAJE";*

 *- art. 5 alin. (1) din Ordonanţa de urgenţă a Guvernului nr. 146/2020 privind aprobarea Programului IMM FACTOR - Produs de garantare a creditului comercial şi a Schemei de ajutor de stat asociate acestuia;*

 *- art. 1 alin. (2) din Ordonanţa de urgenţă a Guvernului nr. 24/2022 privind aprobarea şi finanţarea unor programe de garantare în domenii prioritare pentru economia românească;*

 *- art. 1 alin. (5) şi art. 3 alin. (5) din Ordonanţa de urgenţă a Guvernului nr. 95/2022 privind aprobarea programelor guvernamentale de creditare "StudentInvest" şi "FamilyStart", precum şi pentru modificarea art. 128 alin. (1) din Legea nr. 272/2004 privind protecţia şi promovarea drepturilor copilului;*

 *- art. 7 alin. (1) din anexa la Ordonanţa de urgenţă a Guvernului nr. 99/2022 privind aprobarea schemei de ajutor de stat IMM INVEST PLUS şi a componentelor acesteia - IMM INVEST ROMÂNIA, AGRO IMM INVEST, IMM PROD, GARANT CONSTRUCT, INNOVATION şi RURAL INVEST;*

 *- art. 9 alin. (5) din Legea nr. 207/2022 pentru reglementarea unor măsuri privind cadrul general aplicabil constituirii şi funcţionării băncilor de dezvoltare din România, cu modificările ulterioare;*

 *- art. 1 din Legea nr. 92/2023 privind participarea României la garanţiile acordate de statele membre pentru asistenţa macrofinanciară excepţională din partea Uniunii Europene, în temeiul Deciziei (UE) 2022/1.628 a Parlamentului European şi a Consiliului din 20 septembrie 2022 privind acordarea de asistenţă macrofinanciară excepţională Ucrainei şi consolidarea fondului comun de provizionare prin garanţii din partea statelor membre şi prin provizionare specifică pentru anumite datorii financiare legate de Ucraina, garantate în temeiul Deciziei nr. 466/2014/UE şi de modificare a Deciziei (UE) 2022/1.201;*

 *- art. 8 alin. (1) din anexa la Ordonanţa de urgenţă a Guvernului nr. 18/2024 privind aprobarea schemei de ajutor de stat IMM PLUS.*

 *Precizăm că dispoziţiile de derogare menţionate mai sus sunt reproduse în pct. D.1, pct. D.9, pct. D.10 - D.12, pct. D.14, pct. D.16, pct. D.17, pct. D.21 - D.23 şi pct. D.25 - D.30 din nota D de la sfârşitul textului actualizat.*

***\*\*)*** *La art. 4 alin. (1), lit. i) a fost introdusă prin art. I pct. 1 din Ordonanţa de urgenţă a Guvernului nr. 101/2024. Conform art. II din Ordonanţa de urgenţă a Guvernului nr. 101/2024 (****#M48****), se autorizează ordonatorii principali de credite ai bugetului de stat care, la data de 23 august 2024 [data intrării în vigoare a Ordonanţei de urgenţă a Guvernului nr. 101/2024 (****#M48****)], derulează contracte care pot fi finanţate în condiţiile prevăzute la art. 4 alin. (1) lit. i) să dezangajeze creditele de angajament angajate la nivelul bugetului de stat, până la nivelul plăţilor efectuate, şi să angajeze creditele de angajament aferente sumelor alocate din fonduri externe, în limita finanţării contractate şi a prevederilor bugetare aprobate, în condiţiile legii.*

 ART. 5

 **Rambursarea datoriei publice guvernamentale**

 *(1) Rambursarea datoriei publice guvernamentale reprezintă o obligaţie a statului necondiţionată şi irevocabilă de plată a capitalului, dobânzilor, comisioanelor şi a altor costuri aferente finanţărilor rambursabile angajate sau garantate. Cheltuielile privind serviciile prestate de agenţiile de rating pentru evaluarea riscului de ţară, comisioanele, dobânzile, valoarea discontului şi alte cheltuieli legate de angajarea finanţărilor rambursabile în numele şi contul statului vor fi plătite din bugetul de stat şi/sau bugetul Trezoreriei Statului, după caz.*

 (2) În vederea plăţii serviciului datoriei publice guvernamentale, se acordă autorizare bugetară permanentă pentru efectuarea acestor cheltuieli.

 *(2^1) Pentru aplicarea prevederilor prezentului articol, în situaţii excepţionale, Ministerul Finanţelor Publice poate utiliza sume din veniturile din privatizare pentru efectuarea plăţilor de dobânzi, comisioane şi alte costuri aferente datoriei publice guvernamentale.*

 *(2^2) Se autorizează Ministerul Finanţelor Publice să majoreze cu sumele din venituri din privatizare veniturile bugetului de stat la o poziţie distinctă în cadrul capitolului 40.00 "Încasări din rambursarea împrumuturilor acordate", precum şi cheltuielile bugetului de stat şi cheltuielile prevăzute în bugetul aprobat Ministerului Finanţelor Publice - Acţiuni generale la capitolul 55.01 "Tranzacţii privind datoria publică şi împrumuturi".*

 *(2^3) Veniturile din privatizare se reîntregesc cu sumele utilizate potrivit prezentului articol din bugetul Ministerului Finanţelor Publice - Acţiuni generale de la o poziţie distinctă de cheltuieli din cadrul titlului 81 "Rambursări de credite".*

 *(2^4) Cu sumele rămase neutilizate, determinate ca diferenţă între creditele bugetare majorate potrivit alin. (2) şi plăţile efectuate din acestea, se reconstituie veniturile din privatizare.*

 (3) Sursele de plată pentru serviciul datoriei publice guvernamentale sunt, după caz, următoarele:

 a) disponibilităţile contului curent general al Trezoreriei Statului;

 b) finanţările rambursabile angajate în numele statului pentru refinanţarea datoriei publice guvernamentale;

 c) cheltuielile prevăzute cu această destinaţie în bugetul de stat;

 *c^1) \*\*\* Abrogată ~*

 d) sumele încasate de Ministerul Economiei şi Finanţelor de la subîmprumutaţi, în baza acordurilor încheiate cu aceştia, cu respectarea condiţiilor acordurilor prin care au fost angajate finanţările rambursabile;

 *d^1) sumele în valută, reprezentând capitalul şi dobânda aferente tranzacţiilor cu instrumente financiare derivate, încasate de la instituţiile financiare cu care Ministerul Finanţelor realizează aceste tranzacţii;*

 e) sumele prevăzute în bugetele persoanelor juridice care au contractat finanţări rambursabile cu garanţia statului;

 f) fondul de risc constituit la Ministerul Economiei şi Finanţelor pentru situaţiile în care garantaţii/subîmprumutaţii nu îşi onorează obligaţiile prevăzute în acordurile încheiate cu Ministerul Economiei şi Finanţelor;

 *f^1) sumele intrate în Trezoreria Statului în contul împrumuturilor contractate de ordonatorii de credite cu garanţia statului sau contractate de Ministerul Economiei şi Finanţelor şi subîmprumutate acestora şi preluate spre administrare de Ministerul Economiei şi Finanţelor potrivit prevederilor art. 14;*

 g) alte surse, în condiţiile legii.

 (4) Banca Naţională a României, în baza convenţiilor încheiate cu Ministerul Economiei şi Finanţelor, poate acţiona ca agent al statului în rambursarea datoriei publice guvernamentale contractate în altă monedă decât moneda naţională, precum şi în organizarea licitaţiilor de titluri de stat pe piaţa internă.

 (5) Pentru activităţile derulate de către Banca Naţională a României, în conformitate cu alin. (4), în calitate de agent al statului pentru rambursarea datoriei publice guvernamentale şi pentru plasarea către terţi a emisiunilor de titluri de stat, Ministerul Economiei şi Finanţelor este autorizat să plătească comisioane din bugetul de stat, al căror cuantum este stabilit prin convenţie între cele două părţi.

 *(5^1) Obligaţiile statului reprezentând datorie publică guvernamentală aferentă emisiunilor de stat pentru populaţie se consideră rambursate la momentul transferului sumelor aferente plăţilor de dobândă şi a valorii nominale în conturi distincte deschise la dispoziţia Companiei Naţionale Poşta Română - S.A. deschise la Trezoreria Statului.*

 *(5^2) Plata dobânzilor şi a valorii nominale la scadenţă se efectuează de Ministerul Finanţelor Publice în conturile prevăzute la alin. (5^1) din care Compania Naţională Poşta Română - S.A. poate să îşi transfere sume în contul propriu deschis la instituţii de credit sau să ridice sume în numerar fără perceperea de comisioane. În situaţia utilizării fondurilor proprii de către Compania Naţională Poşta Română - S.A. pentru plata dobânzii şi a valorii nominale către deţinătorii de titluri de stat, restituirea acestor sume prin virament sau în numerar, în limita plăţilor astfel efectuate, se efectuează din conturile prevăzute la alin. (5^1).*

 *(5^3) Sumele ridicate în numerar peste nivelul plăţilor efectuate în numerar către deţinătorii de titluri de stat se depun la Trezoreria Statului în prima zi lucrătoare de la ridicarea acestora.*

 *(5^4) Pentru activităţile derulate de Compania Naţională Poşta Română - S.A., potrivit prevederilor art. 3 alin. (2^1), Ministerul Finanţelor este autorizat să plătească comisioane din bugetul de stat pentru efectuarea operaţiunilor legate de activitatea de vânzare a titlurilor de stat pentru populaţie în funcţie de valoarea de închidere a emisiunii şi pentru efectuarea plăţilor aferente acestor instrumente de datorie publică, în funcţie de valoarea operaţiunilor efectuate către deţinătorii de titluri de stat, precum şi alte costuri asociate vânzării şi rambursării titlurilor de stat pentru populaţie distribuite de Compania Naţională Poşta Română - S.A., inclusiv pentru implementarea unor soluţii în mediul online. Comisioanele şi/sau alte costuri asociate vânzării şi rambursării titlurilor de stat pentru populaţie se calculează lunar de către Compania Naţională Poşta Română - S.A. şi se plătesc în termen de 30 de zile de la data primirii facturii.*

 *(6) Prin ordin comun emis de ministrul finanţelor publice şi ministrul comunicaţiilor şi pentru societatea informaţională, se aprobă procedura privind modernizarea şi implementarea proceselor de lucru în mediu electronic al serviciului datoriei publice guvernamentale, inclusiv reglementarea modalităţii de autentificare, validare şi semnare.*

 *(7) Rambursarea datoriei publice guvernamentale, reprezentând o obligaţie a statului necondiţionată şi irevocabilă de plată a capitalului, dobânzilor, comisioanelor şi a altor costuri, inclusiv a garanţiilor aferente finanţărilor rambursabile contractate pentru participarea la mecanisme de garantare sau instrumente de finanţare instituite la nivelul Uniunii Europene, respectiv la nivelul instituţiilor financiare internaţionale la care România este stat membru, se asigură prin mecanismul aferent finanţărilor rambursabile contractate de Guvernul României, prin Ministerul Finanţelor Publice, în vederea finanţării deficitului bugetului de stat, refinanţării şi rambursării anticipate a datoriei publice guvernamentale.*

 *(8) Sumele recuperate potrivit mecanismelor de garantare sau instrumentelor de finanţare instituite la nivelul Uniunii Europene, respectiv la nivelul instituţiilor financiare internaţionale la care România este stat membru şi care revin României în calitate de parte la acestea se virează în contul de valută al Ministerului Finanţelor Publice deschis la Banca Naţională a României.*

 ART. 6\*)

 **Fondul de risc pentru datoria publică guvernamentală**

 (1) Pentru acoperirea riscurilor financiare care decurg din garanţiile de stat, precum şi din subîmprumuturi se constituie fondul de risc.

 (2) Nivelul comisionului la fondul de risc datorat de unităţile administrativ-teritoriale se stabileşte la un nivel inferior celui calculat în conformitate cu procedurile prevăzute în normele metodologice emise în baza art. 12 alin. (1), prin ordin comun al ministrului economiei şi finanţelor şi al ministrului internelor şi reformei administrative, după consultarea prealabilă a Comitetului pentru finanţe publice locale, înfiinţat în temeiul Legii nr. 273/2006 privind finanţele publice locale, cu completările ulterioare.

 (3) Sursele fondului de risc sunt:

 a) sumele încasate sub formă de comisioane de la subîmprumutaţi/garantaţi de stat;

 b) sumele încasate de la subîmprumutaţi/garantaţi de stat, reprezentând rate de capital, dobânzi, comisioane şi alte costuri aferente finanţărilor rambursabile garantate sau subîmprumutate de stat, plătite de Ministerul Economiei şi Finanţelor în numele garantatului ori al subîmprumutatului;

 c) dobânzi la disponibilităţile aflate în contul fondului de risc;

 d) majorări de întârziere, la nivelul celor prevăzute pentru neplata în termen a obligaţiilor fiscale, aplicate pentru neplata în termen de către subîmprumutaţi sau garantaţi de stat a comisioanelor la fondul de risc şi, respectiv, a ratelor scadente, a dobânzilor, a comisioanelor şi a altor costuri aferente finanţării rambursabile;

 e) sume recuperate conform legii;

 f) fonduri alocate de la bugetul de stat în acest scop.

 (4) Sumele aflate în fondul de risc sunt destinate achitării obligaţiilor aferente garanţiilor de stat şi subîmprumuturilor, în cazul în care subîmprumutaţii sau garantaţii de stat nu dispun la scadenţă de resurse financiare proprii pentru achitarea obligaţiilor de plată.

 (5) Fondul de risc se gestionează de către Ministerul Economiei şi Finanţelor, în condiţiile legii, prin contul curent general al Trezoreriei Statului, avându-se în vedere siguranţa, lichiditatea şi rentabilitatea fondurilor.

 (6) Disponibilităţile aflate în fondul de risc la sfârşitul anului se regularizează cu bugetul de stat în limita sumelor alocate din acest buget. Disponibilităţile rămase în fondul de risc la sfârşitul anului după regularizarea cu bugetul de stat se reportează în anul următor cu aceeaşi destinaţie.

 *(7) Pentru companiile de stat care derulează în numele Guvernului României contracte/acorduri de achiziţii/proiecte de interes strategic naţional, inclusiv de apărare şi securitate naţională, şi care beneficiază de mecanisme de finanţare şi/sau garantare oferite de către guverne şi/sau entităţi guvernamentale care reprezintă guvernele altor ţări şi care nu intră sub incidenţa legislaţiei privind ajutorul de stat nu se percepe comision la fondul de risc, costurile de finanţare fiind cele aferente documentului juridic care guvernează împrumutul prevăzut la art. 4 alin. (7).*

***\*)*** *Derogări de la prevederile art. 6 au fost acordate prin:*

 *- art. 119^2 din Legea nr. 311/2015 privind schemele de garantare a depozitelor şi Fondul de garantare a depozitelor bancare, cu modificările ulterioare;*

 *- art. 8 alin. (3) şi art. 10 alin. (1) din Ordonanţa de urgenţă a Guvernului nr. 60/2019 privind reglementarea unor măsuri pentru stingerea unor obligaţii fiscale şi bugetare, precum şi unele măsuri referitoare la obligaţiile de plată aferente împrumuturilor din venituri din privatizare şi împrumuturilor contractate de statul român de la instituţii de credit şi subîmprumutate operatorilor economici.*

 *Precizăm că dispoziţiile de derogare menţionate mai sus sunt reproduse în pct. D.13, pct. D.18 şi pct. D.19 din nota D de la sfârşitul textului actualizat.*

 ART. 7\*)

 **Recuperarea sumelor plătite de Ministerul Economiei şi Finanţelor în contul subîmprumutaţilor sau garantaţilor de stat**

 *(1) Sumele plătite la scadenţe de Ministerul Economiei şi Finanţelor, în calitate de împrumutat sau garant, în contul subîmprumutaţilor ori garantaţilor de stat, ca urmare a lipsei disponibilităţilor financiare ale acestora, reprezentând rate de capital, dobânzi, comisioane şi alte costuri, comisioanele datorate şi neachitate la fondul de risc de către aceştia, majorările de întârziere aferente acestor categorii de debite, precum şi debitele rezultate din împrumuturile acordate din contul general al Trezoreriei Statului urmează regimul juridic al creanţelor fiscale şi se recuperează conform legislaţiei în vigoare privind colectarea creanţelor fiscale de către organele fiscale în a căror rază teritorială îşi au domiciliul fiscal subîmprumutaţii sau garantaţii de stat, în baza înscrisurilor întocmite de direcţiile de specialitate din cadrul Ministerului Economiei şi Finanţelor, prin care se individualizează la data scadenţei sumele de recuperat şi care constituie, în momentul emiterii, titluri de creanţă, urmând să devină potrivit legii titluri executorii. În cazul în care instanţele judecătoreşti s-au pronunţat asupra acestor sume, executarea silită se efectuează în temeiul hotărârii judecătoreşti definitive şi irevocabile care, potrivit legii, constituie titlu executoriu.*

 *(2) Cu sumele recuperate în condiţiile prezentului articol se reîntregeşte disponibilul fondului de risc pentru datoria publică guvernamentală, precum şi disponibilităţile contului Trezoreriei Statului cu debitele rezultate din împrumuturile acordate din contul curent general al Trezoreriei Statului.*

***\*)*** *Derogări de la prevederile art. 7 au fost acordate prin:*

 *- art. I alin. (2) din Ordonanţa de urgenţă a Guvernului nr. 10/2012 privind conversia în acţiuni a unor sume datorate statului de către Compania Naţională de Căi Ferate "C.F.R." - S.A., precum şi pentru modificarea şi completarea Ordonanţei de urgenţă a Guvernului nr. 12/1998 privind transportul pe căile ferate române şi reorganizarea Societăţii Naţionale a Căilor Ferate Române;*

 *- art. 4 alin. (2) din Ordonanţa de urgenţă a Guvernului nr. 61/2013 pentru reglementarea unor măsuri financiar-fiscale.*

 *Precizăm că dispoziţiile de derogare menţionate mai sus sunt reproduse în pct. D.7 şi pct. D.8 din nota D de la sfârşitul textului actualizat.*

 ART. 8

 **Raportarea datoriei publice guvernamentale**

 Ministerul Economiei şi Finanţelor elaborează anual raportul privind datoria publică guvernamentală şi îl transmite Guvernului spre aprobare. Forma aprobată a raportului este transmisă spre informare Parlamentului, dar nu mai târziu de data de 30 iulie a anului următor celui de raportare.

 ART. 8^1

 *Sumele aferente operaţiunilor de vânzare şi de plată a titlurilor de stat sunt sume care sunt destinate unei afectaţiuni speciale şi nu sunt supuse executării silite prin poprire, în sensul art. 781 alin. (5) lit. a) din Legea nr. 134/2010 privind Codul de procedură civilă, republicată, cu modificările ulterioare.*

 CAPITOLUL III

 **Sancţiuni**

 *ART. 9 \*\*\* Abrogat ~*

 *ART. 10 \*\*\* Abrogat*

 ART. 11

 *(1) Nerespectarea obligaţiilor de raportare de către beneficiarii de împrumuturi care constituie datorie publică, conform normelor emise în acest scop în aplicarea prezentei ordonanţe de urgenţă, constituie contravenţie şi se sancţionează cu amendă de la 10.000 lei la 30.000 lei.*

 (2) Constatarea contravenţiilor şi aplicarea amenzilor se fac de către organele fiscale împuternicite, în condiţiile legii.

 (3) Dispoziţiile alin. (1) şi (2) se completează cu prevederile Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare.

 CAPITOLUL IV

 **Dispoziţii tranzitorii şi finale**

 ART. 12

 (1) La propunerea Ministerului Economiei şi Finanţelor şi a Ministerului Internelor şi Reformei Administrative, Guvernul aprobă norme metodologice de aplicare, în termen de 30 de zile de la data intrării în vigoare a prezentei ordonanţe de urgenţă.

 (2) Modalităţile de înregistrare şi raportare a datoriei publice se stabilesc prin normele metodologice prevăzute la alin. (1).

 ART. 13

 Pentru contractarea şi administrarea datoriei publice locale se aplică prevederile Legii nr. 273/2006 privind finanţele publice locale, cu completările ulterioare.

 ART. 14\*)

 *(1) Începând cu anul 2009, Ministerul Economiei şi Finanţelor preia spre administrare următoarele categorii de acorduri de împrumut, numai după obţinerea acordului finanţatorului:*

 *a) acorduri de împrumut contractate de ordonatorii principali de credite cu garanţia statului sau contractate de Ministerul Economiei şi Finanţelor şi subîmprumutate acestora, pentru care sursa de rambursare este bugetul de stat, prin bugetul împrumutatului/subîmprumutatului, bugetul asigurărilor sociale de stat şi bugetul asigurărilor pentru şomaj, astfel cum este reflectat în actele normative de ratificare/aprobare a acordului de împrumut;*

 *b) acordurile de împrumut încheiate de Ministerul Economiei şi Finanţelor şi operatorii economici cu băncile finanţatoare, în regim tripartit, pentru care sursa de rambursare este în integralitate bugetul de stat, prin bugetul ordonatorului principal de credite coordonator al operatorului economic semnatar al acordului de împrumut, astfel cum este reflectat în actele normative de ratificare/aprobare a acordului de împrumut; în cazul în care în actul normativ de aprobare/ratificare a acestor acorduri se specifică drept sursă de rambursare sursele proprii ale operatorilor economici şi, în completare, de la bugetul de stat, se va considera că aceasta este obligaţia de drept a operatorului economic beneficiar al împrumutului şi, în consecinţă, nu se preia în sarcina Ministerului Economiei şi Finanţelor pentru scopurile prezentei ordonanţe de urgenţă;*

 *c) acordurile de împrumut contractate de operatori economici şi garantate de stat, prin Ministerul Economiei şi Finanţelor, pentru care sursa de rambursare este în integralitate bugetul de stat, prin bugetul ordonatorului principal de credite coordonator al operatorului economic semnatar al acordului de împrumut, astfel cum este reflectat în actele normative de ratificare/aprobare a acordului de împrumut.*

 *(2) Începând cu anul 2009, în bugetele ordonatorilor principali de credite ai bugetului de stat, bugetului asigurărilor sociale de stat şi bugetului asigurărilor pentru şomaj nu se mai aprobă credite bugetare destinate plăţii ratelor de capital, dobânzilor, comisioanelor şi altor costuri aferente împrumuturilor interne şi externe contractate de către ordonatorii principali de credite şi/sau de operatorii economici cu garanţia statului ori contractate de către Ministerul Economiei şi Finanţelor şi subîmprumutate acestora, definite la alin. (1), ale căror surse de rambursare sunt bugetul de stat, bugetul asigurărilor sociale de stat şi bugetul asigurărilor pentru şomaj.*

 *(3) În aplicarea prevederilor alin. (1), Ministerul Economiei şi Finanţelor asigură includerea în bugetul de stat, prin bugetul Ministerului Economiei şi Finanţelor - "Acţiuni generale", a fondurilor necesare efectuării plăţii serviciului datoriei publice aferente împrumuturilor externe şi interne contractate de către ordonatorii de credite cu garanţia statului sau contractate de către Ministerul Economiei şi Finanţelor şi subîmprumutate acestora.*

 *(4) Începând cu anul 2009, nu se mai includ în bugetele ordonatorilor principali de credite ai bugetului de stat, bugetului asigurărilor sociale de stat şi bugetului asigurărilor pentru şomaj sume alocate din împrumuturile interne şi externe contractate de către ordonatorii principali de credite şi/sau de operatorii economici cu garanţia statului ori contractate de către Ministerul Economiei şi Finanţelor şi subîmprumutate acestora, definite la alin. (1), ale căror surse de rambursare sunt bugetul de stat, bugetul asigurărilor sociale de stat şi bugetul asigurărilor pentru şomaj, cu excepţia sumelor aferente acreditivelor deschise şi operaţionale şi după data de 1 ianuarie 2009, care vor fi cuprinse în continuare în bugetul ordonatorului principal de credite ca sume alocate din intrări de credite externe.*

 *(5) Cheltuielile echivalente valorii sumelor rămase de tras din împrumuturile prevăzute la alin. (4) vor fi cuprinse în bugetele ordonatorilor principali de credite ai bugetului de stat, bugetului asigurărilor sociale de stat şi bugetului asigurărilor pentru şomaj, în cadrul sumelor alocate de la aceste bugete, cu excepţia sumelor aferente acreditivelor deschise şi operaţionale şi după data de 1 ianuarie 2009, care vor fi cuprinse în continuare în bugetul ordonatorului principal de credite ca sume alocate din intrări de credite externe.*

 *(6) Ministerul Economiei şi Finanţelor va efectua tragerile din împrumuturile prevăzute la alin. (4) şi va utiliza sumele respective pentru finanţarea deficitului bugetului de stat şi pentru efectuarea plăţilor externe în contul datoriei publice guvernamentale.*

 *(7) Obligaţiile financiare rezultate din aplicarea prevederilor prezentului articol se preiau de către Ministerul Economiei şi Finanţelor pe bază de protocol de predare-preluare încheiat cu ordonatorii principali de credite ai bugetelor respective şi/sau cu operatorii economici care au astfel de obligaţii. Aceste protocoale se vor încheia până cel târziu la data de 31 decembrie 2008.*

 *(8) Propunerile pentru proiectul bugetului de stat pe anul 2009, în vederea aplicării prevederilor prezentului articol, se vor face de către Ministerul Economiei şi Finanţelor în colaborare cu ordonatorii principali de credite şi/sau cu operatorii economici implicaţi în aplicarea acestor prevederi.*

 *(9) Până la data de 1 august 2008, acordurile de împrumut contractate direct sau garantate de stat, precum şi actele normative de aprobare ori ratificare a acestora se modifică în mod corespunzător, în vederea aplicării prevederilor prezentului articol. În cazul în care nu se obţine acordul finanţatorilor, se aplică prevederile din acordurile de împrumut încheiate cu aceştia şi din actele normative de aprobare sau ratificare a acordurilor încheiate până la data intrării în vigoare a prezentei ordonanţe de urgenţă.*

 *(10) Toate cheltuielile ocazionate de amendarea acordurilor de împrumut contractate direct sau garantate de stat în baza alin. (9) se asigură din bugetul de stat, prin bugetul Ministerului Economiei şi Finanţelor - "Acţiuni generale".*

***\*)*** *A se vedea Ordonanţa de urgenţă a Guvernului nr. 157/2008 pentru reglementarea unor măsuri privind datoria publică în scopul aplicării art. 14 din Ordonanţa de urgenţă a Guvernului nr. 64/2007 privind datoria publică.*

 ART. 15\*)

 (1) Pe data intrării în vigoare a prezentei ordonanţe de urgenţă se abrogă Legea datoriei publice nr. 313/2004, publicată în Monitorul Oficial al României, Partea I, nr. 577 din 29 iunie 2004, cu modificările ulterioare, precum şi prevederile art. 77 alin. (1) lit. c) şi d), iar din alin. (2) - normele de trimitere la alin. (1) lit. c) şi d) din Legea nr. 273/2006 privind finanţele publice locale, cu completările ulterioare.

 (2) Pe data intrării în vigoare a prezentei ordonanţe de urgenţă, norma de trimitere la art. 20 din Legea datoriei publice nr. 313/2004 din cuprinsul art. 4 alin. (1) din Ordonanţa de urgenţă a Guvernului nr. 111/2006 privind finanţarea unor proiecte de investiţii care necesită o perioadă mai lungă de un an până la finalizare, publicată în Monitorul Oficial al României, Partea I, nr. 1.031 din 27 decembrie 2006, se consideră trimitere la art. 3 din prezenta ordonanţă de urgenţă.

 (3) Procedurile de contractare a datoriei publice, aflate în curs de desfăşurare la data intrării în vigoare a prezentei ordonanţe de urgenţă, se vor definitiva pe baza prevederilor legale în vigoare la data iniţierii acestora, cu respectarea prevederilor art. 14.

 (4) Derularea împrumuturilor active la data intrării în vigoare a prezentei ordonanţe de urgenţă se va face conform procedurilor stabilite prin legislaţia aplicabilă până la acea dată, cu excepţia situaţiilor prevăzute la art. 14.

***\*)*** *Derogări de la prevederile art. 15 au fost acordate prin:*

 *- articolul unic alin. (1) şi (2) din Ordonanţa de urgenţă a Guvernului nr. 56/2010 pentru aprobarea unor măsuri privind rambursarea datoriei publice guvernamentale.*

 *Precizăm că dispoziţiile de derogare menţionate mai sus sunt reproduse în pct. D.3 din nota D de la sfârşitul textului actualizat.*

***NOTE:***

***1.*** *Reproducem mai jos prevederile art. II din Ordonanţa de urgenţă a Guvernului nr. 141/2007.*

 *"ART. II*

 *(1) Începând cu data intrării în vigoare a prezentei ordonanţe de urgenţă, influenţele financiare rezultate din plata serviciului datoriei publice guvernamentale se regularizează cu bugetul de stat în termen de cel mult 30 de zile de la data fiecărei scadenţe.*

 *(2) Pentru influenţele financiare rezultate din plăţi anterioare intrării în vigoare a prezentei ordonanţe de urgenţă, regularizarea se face în continuare, cel târziu până la data ultimei scadenţe a fiecărui împrumut şi/sau după efectuarea ultimelor regularizări cu finanţatorii, în cadrul fiecărui împrumut.*

 *(3) Până la efectuarea regularizării cu bugetul de stat, sumele de natura celor prevăzute la alin. (1) şi (2) se pot păstra într-un cont deschis la instituţiile de credit derulatoare pe numele şi la dispoziţia Ministerului Economiei şi Finanţelor şi se fructifică prin acordare de dobânzi."*

***D.*** *Dispoziţiile prin care au fost acordate derogări sau excepţii de la prevederile Ordonanţei de urgenţă a Guvernului nr. 64/2007 sunt reproduse mai jos.*

***D.1.*** *Art. 1 alin. (6) din Ordonanţa de urgenţă a Guvernului nr. 60/2009 privind unele măsuri în vederea implementării programului "Prima casă", cu modificările ulterioare:*

 *"(6) Prin derogare de la prevederile art. 4 din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, Ministerul Finanţelor Publice este autorizat să mandateze Fondul Naţional de Garantare a Creditelor pentru Întreprinderile Mici şi Mijlocii - S.A. - I.F.N. în vederea emiterii de garanţii în numele şi în contul statului, cu încadrarea în plafonul privind emiterea de garanţii de către Guvern, prin Ministerul Finanţelor Publice, stabilit potrivit prevederilor art. 26 alin. (2) şi (5) şi art. 29 alin. (1) lit. e) din Legea responsabilităţii fiscal-bugetare nr. 69/2010, republicată, în favoarea instituţiilor de credit care acordă credite persoanelor fizice pentru achiziţia unei locuinţe în cadrul Programului."*

***D.2.*** *Art. 3 din Ordonanţa de urgenţă a Guvernului nr. 9/2010 privind aprobarea Programului de sprijin pentru beneficiarii proiectelor în domenii prioritare pentru economia românească, finanţate din instrumentele structurale ale Uniunii Europene alocate României:*

 *"ART. 3*

 *Prin derogare de la prevederile Ordonanţei de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, şi de la dispoziţiile art. 61 alin. (3) şi (5) din Legea nr. 273/2006 privind finanţele publice locale, cu modificările şi completările ulterioare, Ministerul Finanţelor Publice este autorizat să mandateze Fondul Naţional de Garantare a Creditelor pentru Întreprinderile Mici şi Mijlocii S.A. - I.F.N. în vederea emiterii de garanţii în numele şi în contul statului în favoarea finanţatorilor care acordă credite beneficiarilor eligibili prevăzuţi la art. 2."*

***D.3.*** *Articolul unic alin. (1) şi (2) din Ordonanţa de urgenţă a Guvernului nr. 56/2010 pentru aprobarea unor măsuri privind rambursarea datoriei publice guvernamentale:*

 *"(1) Pentru împrumuturile active la data intrării în vigoare a prezentei ordonanţe de urgenţă, rambursarea datoriei publice guvernamentale se efectuează din sursele prevăzute la art. 5 din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările ulterioare, cu excepţia situaţiilor prevăzute la art. 14 din aceasta.*

 *(2) Prin derogare de la prevederile art. 15 alin. (4) din Ordonanţa de urgenţă a Guvernului nr. 64/2007, aprobată cu modificări şi completări prin Legea nr. 109/2008, cu modificările ulterioare, dispoziţiile alin. (1) se aplică în mod corespunzător şi pentru rambursarea datoriei publice guvernamentale aferente împrumuturilor active la data intrării în vigoare a Ordonanţei de urgenţă a Guvernului nr. 64/2007, aprobată cu modificări şi completări prin Legea nr. 109/2008, cu modificările ulterioare."*

***D.4.*** *Art. 13 alin. (1) din Ordonanţa de urgenţă a Guvernului nr. 69/2010 privind reabilitarea termică a clădirilor de locuit cu finanţare prin credite bancare cu garanţie guvernamentală:*

 *"(1) Prin derogare de la prevederile Ordonanţei de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările ulterioare, Ministerul Finanţelor Publice este autorizat să mandateze Fondul Naţional de Garantare a Creditelor pentru Întreprinderile Mici şi Mijlocii S.A. - I.F.N. în vederea emiterii de garanţii în numele şi în contul statului în favoarea finanţatorilor care acordă credite beneficiarilor."*

***D.5.*** *Art. 4 alin. (1) din Ordonanţa de urgenţă a Guvernului nr. 60/2011 privind aprobarea Programului Mihail Kogălniceanu pentru întreprinderi mici şi mijlocii:*

 *"(1) Prin derogare de la prevederile Ordonanţei de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările ulterioare, prezenta ordonanţă de urgenţă instituie un mecanism de garantare în baza căruia Ministerul Finanţelor Publice este autorizat să mandateze F.N.G.C.I.M.M. în vederea emiterii de garanţii în numele şi în contul statului, în favoarea instituţiilor de credit care urmează să acorde credite I.M.M.-urilor definite la art. 2 din Legea nr. 346/2004, cu modificările şi completările ulterioare, eligibile în cadrul programului."*

***D.6.*** *Art. 22 alin. (1) din Legea nr. 153/2011 privind măsuri de creştere a calităţii arhitectural-ambientale a clădirilor:*

 *"(1) Prin derogare de la prevederile Ordonanţei de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, Ministerul Finanţelor Publice este autorizat să mandateze FNGCIMM în vederea emiterii de garanţii în numele şi în contul statului în favoarea finanţatorilor care acordă credite beneficiarilor de credite."*

***D.7.*** *Art. I alin. (2) din Ordonanţa de urgenţă a Guvernului nr. 10/2012 privind conversia în acţiuni a unor sume datorate statului de către Compania Naţională de Căi Ferate "C.F.R." - S.A., precum şi pentru modificarea şi completarea Ordonanţei de urgenţă a Guvernului nr. 12/1998 privind transportul pe căile ferate române şi reorganizarea Societăţii Naţionale a Căilor Ferate Române:*

 *"(2) Prin derogare de la prevederile art. 7 din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările ulterioare, se aprobă stingerea, prin conversie în acţiuni, a obligaţiilor principale şi a accesoriilor aferente, cuvenite fondului de risc, datorate şi neachitate de către Companie, conform evidenţei contabile a Ministerului Finanţelor Publice la data prevăzută la alin. (1) şi individualizate în titluri de creanţă."*

***D.8.*** *Art. 4 alin. (2) din Ordonanţa de urgenţă a Guvernului nr. 61/2013 pentru reglementarea unor măsuri financiar-fiscale:*

 *"(2) Prin derogare de la prevederile art. 7 din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările ulterioare, se aprobă stingerea, prin conversie în acţiuni, a obligaţiilor principale şi a accesoriilor aferente, cuvenite fondului de risc, datorate şi neachitate de către Societatea Naţională de Transport Feroviar de Marfă «C.F.R. - Marfă» - S.A., conform evidenţei contabile a Ministerului Finanţelor Publice la data prevăzută la alin. (1) şi individualizate în titluri de creanţă."*

***D.9.*** *Art. 4 alin. (1) din Ordonanţa de urgenţă a Guvernului nr. 92/2013 privind Programul de garantare a creditelor pentru întreprinderi mici şi mijlocii:*

 *"(1) Prin derogare de la prevederile art. 4 din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările ulterioare, prezenta ordonanţă de urgenţă instituie un mecanism de garantare în baza căruia Ministerul Finanţelor Publice este autorizat să mandateze F.N.G.C.I.M.M. în vederea emiterii de garanţii în numele şi în contul statului în favoarea instituţiilor de credit care urmează să acorde credite I.M.M.-urilor eligibile în cadrul programului."*

***D.10.*** *Art. 3 alin. (1) din Ordonanţa de urgenţă a Guvernului nr. 66/2014 privind aprobarea Programului de stimulare a cumpărării de autoturisme noi:*

 *"(1) Prin derogare de la prevederile art. 4 din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările ulterioare, prezentul act normativ instituie un mecanism de garantare în baza căruia Ministerul Finanţelor Publice este autorizat să mandateze F.N.G.C.I.M.M. în vederea emiterii de garanţii în numele şi în contul statului, în favoarea instituţiilor de credit şi a instituţiilor financiare nebancare care acordă credite persoanelor fizice eligibile pentru achiziţia unui autoturism nou în cadrul Programului."*

***D.11.*** *Art. 119 alin. (1) şi (6) din Legea nr. 311/2015 privind schemele de garantare a depozitelor şi Fondul de garantare a depozitelor bancare, cu modificările ulterioare:*

 *"(1) Fondul poate solicita Guvernului să garanteze împrumuturile sale, contractate potrivit art. 114 lit. b), acesta trebuind să ia o decizie în această privinţă în termen de 5 zile de la data primirii cererii. Garanţia astfel acordată de Guvernul României, prin Ministerul Finanţelor, este exceptată de la prevederile art. 4 alin. (1) lit. d) şi alin. (2) din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, şi acoperă în procent de 100% valoarea împrumutului/împrumuturilor, inclusiv dobânzile şi comisioanele aferente.*

 *[...]*

 *(6) Dacă vărsămintele din privatizare sunt insuficiente, Ministerul Finanţelor poate lansa împrumuturi de stat, prin derogare de la prevederile art. 4 alin. (1) lit. d) şi alin. (2) din Ordonanţa de urgenţă a Guvernului nr. 64/2007, aprobată cu modificări şi completări prin Legea nr. 109/2008, cu modificările şi completările ulterioare. Condiţiile financiare ale subîmprumutului, potrivit definiţiei prevăzute la art. 2 lit. j) din Ordonanţa de urgenţă a Guvernului nr. 64/2007, aprobată cu modificări şi completări prin Legea nr. 109/2008, cu modificările şi completările ulterioare, acordat de Ministerul Finanţelor Fondului vor fi stabilite prin convenţie încheiată între cele două părţi. Sumele necesare vor fi puse la dispoziţia Fondului în termen de maximum 5 zile lucrătoare de la solicitarea lor de către acesta."*

***D.12.*** *Art. 119^1 din Legea nr. 311/2015 privind schemele de garantare a depozitelor şi Fondul de garantare a depozitelor bancare, cu modificările ulterioare:*

 *"ART. 119^1*

 *Guvernul, prin Ministerul Finanţelor, la solicitarea Fondului, poate garanta împrumuturile prevăzute la art. 114 lit. b^1). Garanţia astfel acordată este exceptată de la prevederile art. 4 alin. (2) din Ordonanţa de urgenţă a Guvernului nr. 64/2007, aprobată cu modificări şi completări prin Legea nr. 109/2008, cu modificările şi completările ulterioare, şi acoperă în procent de 100% valoarea împrumutului/împrumuturilor, inclusiv dobânzile şi comisioanele aferente."*

***D.13.*** *Art. 119^2 din Legea nr. 311/2015 privind schemele de garantare a depozitelor şi Fondul de garantare a depozitelor bancare, cu modificările ulterioare:*

 *"ART. 119^2*

 *Prin derogare de la art. 6 alin. (2) din Ordonanţa de urgenţă a Guvernului nr. 64/2007, aprobată cu modificări şi completări prin Legea nr. 109/2008, cu modificările şi completările ulterioare, pentru garanţiile şi subîmprumuturile acordate Fondului de către Ministerul Finanţelor nu se percepe comision la fondul de risc."*

***D.14.*** *Art. 4 alin. (1) din Ordonanţa de urgenţă a Guvernului nr. 110/2017 privind Programul de susţinere a întreprinderilor mici şi mijlocii - IMM INVEST ROMÂNIA, cu modificările ulterioare:*

 *"(1) Prin derogare de la prevederile art. 4 alin. (2) din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, prezenta ordonanţă de urgenţă instituie un mecanism de garantare în baza căruia Ministerul Finanţelor este autorizat să mandateze F.N.G.C.I.M.M. în vederea emiterii de garanţii în numele şi în contul statului, în favoarea instituţiilor de credit care urmează să acorde credite beneficiarilor eligibili în cadrul programului."*

***D.15.*** *Art. 10^11 din anexa nr. 1 la Hotărârea Guvernului nr. 717/2009 privind aprobarea normelor de implementare a programului "Prima casă", cu modificările ulterioare:*

 *"ART. 10^11*

 *Prin derogare de la prevederile Ordonanţei de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, Ministerul Finanţelor Publice este autorizat să mandateze Fondul Naţional de Garantare a Creditelor pentru Întreprinderile Mici şi Mijlocii, să îşi exprime acordul în numele şi în contul statului român, prin Ministerul Finanţelor Publice, în vederea radierii ipotecii legale instituite în favoarea statului român şi a interdicţiilor înscrise în cartea funciară a locuinţei achiziţionate/construite în cadrul programului, în cazul respingerii cererilor de plată transmise finanţatorilor participanţi în cadrul programului."*

***D.16.*** *Art. 1 alin. (5) din Ordonanţa de urgenţă a Guvernului nr. 50/2018 privind implementarea Programului guvernamental "INVESTEŞTE ÎN TINE":*

 *"(5) Prin derogare de la prevederile art. 4 alin. (2) din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, Ministerul Finanţelor Publice este autorizat să mandateze Fondul Naţional de Garantare a Creditelor pentru Întreprinderi Mici şi Mijlocii şi Fondul Român de Contragarantare în vederea emiterii de garanţii în numele şi în contul statului, în favoarea băncilor care acordă credite persoanelor fizice în cadrul Programului."*

***D.17.*** *Art. 25 alin. (2) din Ordonanţa de urgenţă a Guvernului nr. 114/2018 privind instituirea unor măsuri în domeniul investiţiilor publice şi a unor măsuri fiscal-bugetare, modificarea şi completarea unor acte normative şi prorogarea unor termene:*

 *"(2) Prin derogare de la prevederile art. 4 alin. (2) din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, Ministerul Finanţelor Publice este autorizat să mandateze Fondul Naţional de Garantare a Creditelor pentru Întreprinderi Mici şi Mijlocii şi Fondul Român de Contragarantare în vederea emiterii de garanţii în numele şi în contul statului, în favoarea băncilor care acordă credite în cadrul Programului."*

***D.18.*** *Art. 8 alin. (3) din Ordonanţa de urgenţă a Guvernului nr. 60/2019 privind reglementarea unor măsuri pentru stingerea unor obligaţii fiscale şi bugetare, precum şi unele măsuri referitoare la obligaţiile de plată aferente împrumuturilor din venituri din privatizare şi împrumuturilor contractate de statul român de la instituţii de credit şi subîmprumutate operatorilor economici:*

 *"(3) Prin derogare de la prevederile art. 6 din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, sursa de plată pentru rambursarea anticipată a acestor împrumuturi este Fondul de risc şi în completare suma alocată de la bugetul de stat prin bugetul MFP - Acţiuni generale cu această destinaţie."*

***D.19.*** *Art. 10 alin. (1) din Ordonanţa de urgenţă a Guvernului nr. 60/2019 privind reglementarea unor măsuri pentru stingerea unor obligaţii fiscale şi bugetare, precum şi unele măsuri referitoare la obligaţiile de plată aferente împrumuturilor din venituri din privatizare şi împrumuturilor contractate de statul român de la instituţii de credit şi subîmprumutate operatorilor economici:*

 *"(1) Prin derogare de la articolele din actele normative de ratificare a acordurilor de împrumut prin care este reglementată sursa de plată a serviciului datoriei guvernamentale externe şi de la prevederile art. 6 din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, în situaţia în care subîmprumutatul/beneficiarul final al finanţării a contractat de la instituţii financiare internaţionale şi alte subîmprumuturi care nu fac obiectul deciziei de recuperare a ajutorului de stat declarat ilegal, acestea se rambursează anticipat doar la solicitarea expresă a finanţatorului, având ca sursă de plată fondul de risc şi în completare suma alocată de la bugetul de stat prin bugetul Ministerului Finanţelor Publice - Acţiuni generale cu această destinaţie."*

***D.20.*** *Art. 5 alin. (2) din Ordonanţa de urgenţă a Guvernului nr. 37/2020 privind acordarea unor facilităţi pentru creditele acordate de instituţii de credit şi instituţii financiare nebancare anumitor categorii de debitori:*

 *"(2) În scopul prevăzut la alin. (1), prin derogare de la prevederile Ordonanţei de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, MFP este autorizat să mandateze F.N.G.C.I.M.M. în vederea emiterii de scrisori de garanţie în numele şi în contul statului în favoarea creditorilor. Acordarea şi derularea garanţiilor de stat se realizează pe baza unei convenţii de garantare încheiate între F.N.G.C.I.M.M. şi creditori. Modelul convenţiei de garantare se aprobă prin ordin al ministrului finanţelor publice\*) în termen de 15 zile de la intrarea în vigoare a prezentei ordonanţe de urgenţă."*

***\*)*** *A se vedea Ordinul ministrului finanţelor publice nr. 1861/2020 pentru aprobarea modelului convenţiei de garantare, prevăzută la art. 5 alin. (2) din Ordonanţa de urgenţă a Guvernului nr. 37/2020 privind acordarea unor facilităţi pentru creditele acordate de instituţii de credit şi instituţii financiare nebancare anumitor categorii de debitori, şi a modelului convenţiei de implementare.*

***D.21.*** *Art. 4 din Ordonanţa de urgenţă a Guvernului nr. 118/2020 privind aprobarea Programului de susţinere a întreprinderilor mici şi mijlocii "IMM LEASING DE ECHIPAMENTE ŞI UTILAJE":*

 *"ART. 4*

 *Prin derogare de la prevederile art. 4 alin. (1) lit. d) şi alin. (2) din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, prezenta ordonanţă de urgenţă instituie un mecanism de garantare în baza căruia Ministerul Finanţelor Publice este autorizat să mandateze F.N.G.C.I.M.M. în vederea emiterii de garanţii în numele şi în contul statului, în favoarea societăţilor de leasing financiar care urmează să acorde finanţări beneficiarilor eligibili în cadrul programului."*

***D.22.*** *Art. 5 alin. (1) din Ordonanţa de urgenţă a Guvernului nr. 146/2020 privind aprobarea Programului IMM FACTOR - Produs de garantare a creditului comercial şi a Schemei de ajutor de stat asociate acestuia:*

 *"(1) Prin derogare de la prevederile art. 4 alin. (1) lit. d) şi alin. (2) din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, prezenta ordonanţă de urgenţă instituie un mecanism de garantare în baza căruia Ministerul Finanţelor Publice este autorizat să mandateze F.N.G.C.I.M.M. în vederea emiterii de garanţii în numele şi în contul statului, cu încadrarea în plafonul privind emiterea de garanţii de către Guvern, prin Ministerul Finanţelor Publice, stabilit potrivit prevederilor art. 26 alin. (2) şi (5) şi art. 29 alin. (1) lit. e) din Legea responsabilităţii fiscal-bugetare nr. 69/2010, republicată, în favoarea finanţatorilor care urmează să acorde finanţări beneficiarilor eligibili în cadrul Programului."*

***D.23.*** *Art. 1 alin. (2) din Ordonanţa de urgenţă a Guvernului nr. 24/2022 privind aprobarea şi finanţarea unor programe de garantare în domenii prioritare pentru economia românească:*

 *"(2) Prin derogare de la prevederile art. 4 alin. (2) din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, prin prezenta ordonanţă de urgenţă se instituie un mecanism de garantare în baza căruia Ministerul Finanţelor este autorizat să mandateze Fondul Naţional de Garantare a Creditelor pentru Întreprinderile Mici şi Mijlocii F.N.G.C.I.M.M - S.A. - IFN, denumit în continuare F.N.G.C.I.M.M., şi Fondul Român de Contragarantare - S.A., denumit în continuare F.R.C., pentru a acorda beneficiarilor eligibili ai programelor de garantare prevăzute la art. 2, 6 şi 8, respectiv Fondul de Garantare a Creditului Rural - S.A. - IFN, denumit în continuare F.G.C.R., pentru programul prevăzut la art. 4, în numele şi în contul statului, ajutor de stat sub formă de garanţii, care acoperă în proporţie de maximum 90% creditele acordate de către instituţii de credit pentru realizarea investiţiilor şi/sau pentru susţinerea activităţii curente."*

***D.24.*** *Art. 5 alin. (2) din Ordonanţa de urgenţă a Guvernului nr. 90/2022 privind acordarea unor facilităţi pentru creditele acordate de bănci şi instituţii financiare nebancare anumitor categorii de debitori:*

 *"(2) În aplicarea prevederilor alin. (1), prin derogare de la prevederile Ordonanţei de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, Ministerul Finanţelor este autorizat să mandateze F.N.G.C.I.M.M. în vederea emiterii de scrisori de garanţie în numele şi pe contul statului în favoarea creditorilor. Acordarea şi derularea garanţiilor de stat se realizează pe baza unei convenţii de garantare şi implementare încheiate între F.N.G.C.I.M.M. şi creditori."*

***D.25.*** *Art. 1 alin. (5) din Ordonanţa de urgenţă a Guvernului nr. 95/2022 privind aprobarea programelor guvernamentale de creditare "StudentInvest" şi "FamilyStart", precum şi pentru modificarea art. 128 alin. (1) din Legea nr. 272/2004 privind protecţia şi promovarea drepturilor copilului:*

 *"(5) Prin derogare de la prevederile art. 4 alin. (2) din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, Ministerul Finanţelor este autorizat să mandateze Fondul Român de Contragarantare în vederea emiterii de garanţii în numele şi în contul statului, în favoarea băncilor care acordă credite persoanelor fizice în cadrul Programului guvernamental «StudentInvest»."*

***D.26.*** *Art. 3 alin. (5) din Ordonanţa de urgenţă a Guvernului nr. 95/2022 privind aprobarea programelor guvernamentale de creditare "StudentInvest" şi "FamilyStart", precum şi pentru modificarea art. 128 alin. (1) din Legea nr. 272/2004 privind protecţia şi promovarea drepturilor copilului:*

 *"(5) Prin derogare de la prevederile art. 4 alin. (2) din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, Ministerul Finanţelor este autorizat să mandateze Fondul Român de Contragarantare în vederea emiterii de garanţii în numele şi în contul statului, în favoarea băncilor care acordă credite persoanelor fizice în cadrul Programului guvernamental «FamilyStart»."*

***D.27.*** *Art. 7 alin. (1) din anexa la Ordonanţa de urgenţă a Guvernului nr. 99/2022 privind aprobarea schemei de ajutor de stat IMM INVEST PLUS şi a componentelor acesteia - IMM INVEST ROMÂNIA, AGRO IMM INVEST, IMM PROD, GARANT CONSTRUCT, INNOVATION şi RURAL INVEST:*

 *"(1) Prin derogare de la prevederile art. 4 alin. (2) din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, prezenta ordonanţă de urgenţă instituie un mecanism de garantare în baza căruia Ministerul Finanţelor este autorizat să mandateze F.N.G.C.I.M.M., F.R.C. şi F.G.C.R. în vederea emiterii de garanţii, în numele şi pe contul statului, în favoarea instituţiilor de credit care urmează să acorde credite beneficiarilor eligibili în cadrul schemei de ajutor de stat."*

***D.28.*** *Art. 9 alin. (5) din Legea nr. 207/2022 pentru reglementarea unor măsuri privind cadrul general aplicabil constituirii şi funcţionării băncilor de dezvoltare din România, cu modificările ulterioare:*

 *"(5) Prin derogare de la prevederile art. 4 alin. (1) lit. d) şi alin. (2) din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, în aplicarea alin. (1), prin memorandum de înţelegere încheiat între banca de dezvoltare şi reprezentantul acţionarului unic se stabilesc:*

 *a) mecanismul de garantare şi de plată a obligaţiilor băncilor de dezvoltare;*

 *b) modalitatea de alocare a sumei de plată a garanţiei, astfel încât întotdeauna sumele garantate în perioadele anterioare şi pentru care banca de dezvoltare are obligaţii restante să fie acoperite, precum şi mecanismul de recuperare a sumelor plătite."*

***D.29.*** *Art. 1 din Legea nr. 92/2023 privind participarea României la garanţiile acordate de statele membre pentru asistenţa macrofinanciară excepţională din partea Uniunii Europene, în temeiul Deciziei (UE) 2022/1.628 a Parlamentului European şi a Consiliului din 20 septembrie 2022 privind acordarea de asistenţă macrofinanciară excepţională Ucrainei şi consolidarea fondului comun de provizionare prin garanţii din partea statelor membre şi prin provizionare specifică pentru anumite datorii financiare legate de Ucraina, garantate în temeiul Deciziei nr. 466/2014/UE şi de modificare a Deciziei (UE) 2022/1.201:*

 *"ART. 1*

 *Prin derogare de la art. 4 din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, se aprobă participarea României la garanţiile acordate de statele membre pentru asistenţa macrofinanciară excepţională din partea Uniunii Europene, în temeiul Deciziei (UE) 2022/1.628 a Parlamentului European şi a Consiliului din 20 septembrie 2022 privind acordarea de asistenţă macrofinanciară excepţională Ucrainei şi consolidarea fondului comun de provizionare prin garanţii din partea statelor membre şi prin provizionare specifică pentru anumite datorii financiare legate de Ucraina, garantate în temeiul Deciziei nr. 466/2014/UE şi de modificare a Deciziei (UE) 2022/1.201."*

***D.30.*** *Art. 8 alin. (1) din anexa la Ordonanţa de urgenţă a Guvernului nr. 18/2024 privind aprobarea schemei de ajutor de stat IMM PLUS:*

 *"(1) Prin derogare de la prevederile art. 4 alin. (2) din Ordonanţa de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, prezenta ordonanţă de urgenţă instituie un mecanism de garantare în baza căruia Ministerul Finanţelor este autorizat să mandateze F.N.G.C.I.M.M., F.R.C. şi F.G.C.R. în vederea emiterii de garanţii, în numele şi pe contul statului, în favoarea instituţiilor de credit care urmează să acorde credite beneficiarilor eligibili în cadrul schemei de ajutor de stat."*

 ---------------